Republik Artsac'h

Republik Artsac'h (armenieg : Արցախի Հանրապետություն Artsakhi Hanrapetut'yun), pe Republik Nagorno-Karabac'h a oa ur stadig de facto e Kaokaz ar Su ha ne oa ket anavezet gant ar stadoù all, hag a sell ouzh ar vro-se evel ul lodenn eus Azerbaidjan. En em astenn a ra Republik Artsac'h war ar pezh a oa gwechall oblast emren Nagorno-Karabac'h koulz ha war douaroù a oa etre an oblast kozh-se hag Armenia er gornaoueg hag Iran er c’hreisteiz. Stepanakert eo kêr-benn Republik Artsac'h.
Armeniegerien dreist-holl a oa o chom e Nagorno-Karabac'h pa oa bet embannet dizalc’hiezh Republik Demokratel Azerbaidjan hag Armenia e 1918, goude diskar Impalaeriezh Rusia, ha brezel a voe e-pad ur pennadig etre an div vro nevez da c’houzout gant pe hini ez afe ar rannvro. Fin a voe lakaet d’an tabut pa voe savet an Unvaniezh Soviedel ha savet Oblast emren Nagorno-Karabac'h e-barzh Republik Sokialour Soviedel Azerbaidjan e 1923.
Pa’z eas an Unvaniezh Soviedel d’an traoñ e voe bec’h etre an div vro adarre. E 1991 e voe graet ur referendom en Oblast emren Nagorno-Karabac'h hag embannet dizalc'hiezh ar vroig. Brezel a savas da-heul etre Armenianed Nagorno-Karabac'h, skoazellet gant Armenia, ha Republik Azerbaidjan. Tri bloaz e padas ar brezel-se, ha pa voe graet harz-an-tan e miz Mae 1994 e oa astennet galloud republik nevez Artsac'h war ur vro kalz ledanoc'h eget an oblast kozh, peogwir e oa unanet outañ an holl zouaroù en em astenne etre Nagorno-Karabac'h hag Armenia. Eus ar c'hontreoù-se e tec'has an darn vrasañ eus an dud na oant ket Armenianed, da gaout repu er peurrest eus Azerbaidjan : 400 000 den, azeriegerien anezho peurliesañ, a oa aet kuit, ken ma kaver bremañ ouzhpenn 95% a armeniegerien e republik Artsac'h.

Ur vro veneziek eo Artsac'h, gant 1 100 metr a uhelder well-wazh.

Ur republik eo Artsac'h, gant ur prezidant hag ur parlamant ur gambr hepken ennañ. Liammet-strizh eo ouzh Armenia : ar memes moneiz o deus Artsac'h hag Armenia da skouer. Ha n’eus nemet dre Armenia e c'hell an dud eus an diavaez mont da Artsac'h. 

 Fin ar Republik 
Kollet eo bet gant Artsac'h 3/4 eus e tiriad e Eil Brezel an Nagorno Karabac'h, ar pezh a lak hanter ar poblañs d'en em repuiñ e Armenia. Aloubet e vo an tiriad penn-da-benn e 2023 gant Azerbaidjan. Krouet e vo ur gouarnamant e harlu gant ar politikerien repuet e Yerevan goude an aloubadeg, met nac'het e vo gant ar gouarnamant Armenia, o klask tizhout ar peoc'h en diavaez. https://www.midilibre.fr/2023/09/29/la-republique-autoproclamee-du-haut-karabakh-enterine-sa-fin-derniere-etape-dune-longue-histoire-sanglante-11484817.php 

 Liammoù diavaez 
  Government of Nagorno Karabakh Republic

Gwelet ivez
Brezel Nagorno-Karabac'h
Eil Brezel Nagorno-Karabac'h
Ouyezd Kurdistan

Notennoù

Rummad:Kaokaz
Rummad:Istor Azerbaidjan
Rummad:Armenia